Komisjoni otsus,

13. veebruar 2002,

millega muudetakse otsust 2001/218/EÜ, millega kohustatakse liikmesriike võtma ajutiselt lisameetmeid Portugali muude alade suhtes kui need, kus ei esine haigusetekitajat Bursaphelenchus xylophilus (Steiner et Buhrer) Nickle et al (männi nematood), selle haigusetekitaja leviku takistamiseks

(teatavaks tehtud numbri K(2002) 472 all)

(2002/124/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 8. mai 2000. aasta direktiivi 2000/29/EÜ taimedele või taimsetele saadustele kahjulike organismide ühendusse sissetoomise ja seal levimise vastu võetavate kaitsemeetmete kohta, [1] viimati muudetud komisjoni direktiiviga 2001/33/EÜ, [2] eriti selle artikli 16 lõiget 3,

ning arvestades järgmist:

(1) Kui liikmesriik arvab, et on olemas vahetu oht haigusetekitaja Bursaphelenchus xylophilus (Steiner et Buhrer) Nickle et al (männi nematood) levimiseks tema territooriumile teisest liikmesriigist, võib ta võtta ajutiselt vajalikud lisameetmed, et ennast selle ohu eest kaitsta.

(2) Portugal teatas 25. juunil 1999 teistele liikmesriikidele ja komisjonile, et mõnedel tema territooriumilt pärit männi proovidel tehti kindlaks nakatumine männi nematoodiga. Seetõttu lubas komisjon liikmesriikidel võtta ajutiselt lisameetmeid männi nematoodi leviku vastu Portugali muude alade suhtes kui need, kus seda haigusetekitajat teadaolevalt ei esine. Praegu kohaldatav luba on sätestatud otsusega 2001/218/EÜ. [3]

(3) FVO järgmisest, oktoobris 2001 antud hinnangust ja Portugalilt saadud lisateabest selgub, et haigustõrjeprogrammi kohaldamise tulemusena pole männi nematood praeguseks levinud piiratud alalt väljapoole. Siiski võib ikka veel vaatluste käigus leida männi nematoodiga nakatumise tunnustega puid nendes piirkondades, kus seda varem teadaolevalt esines.

(4) Teiste liikmesriikide poolt aastal 2001 liikide Abies Mill., Cedrus Trew, Larix Mill., Picea A. Dietr., Pinus L., Pseudotsuga Carr. ja Tsuga Carr. oma riigist pärit puidust, eraldatud koorest ja taimedest võetud ametlike proovide analüüsid ei osutunud männi nematoodi suhtes positiivseteks.

(5) Seetõttu on tarvis, et Portugal jätkaks männi nematoodi leviku tõkestamise erimeetmete võtmist eesmärgiga see haigus likvideerida. Samuti võib olla tarvis, et teised liikmesriigid jätkaksid enda kaitseks lisameetmete võtmist.

(6) Kuna pole saadud uut teavet, mis annaks põhjust kõnealuste meetmete ülevaatamiseks, tuleks otsust 2001/218/EÜ veel kord piiratud ajaks pikendada ja vastavalt muuta.

(7) Erakorraliste meetmete toimet hinnatakse 2003. ja 2002. aasta jooksul pidevalt, eelkõige Portugali ja teiste liikmesriikide esitatava teabe alusel. Kui ilmneb, et käesolevas otsuses osutatud erakorralistest meetmetest ei piisa männi nematoodi leviku takistamiseks, või kui kõnealuseid meetmeid ei ole järgitud, tuleks kavandada karmimaid või alternatiivseid meetmeid.

(8) Käesoleva otsusega ettenähtud meetmed on kooskõlas alalise taimetervise komitee arvamusega,

ON VASTU VÕTNUD KÄESOLEVA OTSUSE:

Artikkel 1

Otsust 2001/218/EÜ muudetakse järgmiselt.

1. Artikli 2 esimeses lõikes asendatakse kuupäev "28. veebruar 2002" kuupäevaga "28. veebruar 2003".

2. Artikli 4 teises lõikes asendatakse kuupäev "15. november 2001" kuupäevaga "15. november 2002".

3. Artiklis 6 asendatakse kuupäev "15. detsember 2001" kuupäevaga "15. detsember 2002".

Artikkel 2

Käesolev otsus on adresseeritud liikmesriikidele.

Brüssel, 13. veebruar 2002

Komisjoni nimel

komisjoni liige

David Byrne

[1] EÜT L 169, 10.7.2000, lk 1.

[2] EÜT L 127, 9.5.2001, lk 42.

[3] EÜT L 81, 21.3.2001, lk 34.

--------------------------------------------------